**eu nu mai stau aici**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

eu nu mai stau aici

o spun cu discernământul

celui părăsit de vrajă

poate nici nu am stat vreodată

am fost doar o altă pană de fluture

fără destin

descriind o parabolă din aduceri aminte

pe aburii unei ferestre

pe pereții odăii

pe o inimă înaltă de copac

eu nu mai sunt aici

în camera alb-albastră

nici tu nu ai fost lângă mine

desenând în întuneric

singurătatea

ai fost doar o altă închipuire

de dragoste

în același spațiu geometric

eu nu mai stau aici

și nici în camera alăturată

stau lângă un mesteacăn sur

pe marginea prăpastiei

și beau aerul tare

până la fund